韩邦靖
探莲曲
江南七月莲花开，江上女儿采莲来。
桃颊双垂映秋水，菱歌一曲望春台。
春台一望隔千山，征客秦关更楚关。
妾意如舟元不定，郎行似水何时还。
若耶溪，云门岛，江水何茫茫，江风何浩浩。
暮雨朝云江上楼，春兰秋蕙江边草。
远树千重属目频，归帆一片忧心捣。
一片归帆望不来，谁家箫鼓画船开。
还看柁底鸳鸯宿，又见樯头鸿雁回。
一溪还一曲，采莲采未足。
水清石磊磊，采莲意已怠。
越女长歌不肯休，吴姬辍棹犹相待。
去年侬采莲，今年莲复采。
年年江上花朵鲜，岁岁花中苦心在。
中有苦心君不知，请君但看并头枝。
可怜片片同心蕊，但作悠悠藕内丝。
官道采桑劳妾身，西湖采莲伤妾神。
云窗织罢愁长日，烟屿歌残望远人。
远人不可见，且唱采莲歌。
桂楫兰桡下极浦，青楼朱箔此山阿。
芙蓉苑外金鞍度，杨柳堤边玉骑过。
红尘驻马非无意，白露沾裳将奈何。
将奈何，采莲归，明月前溪一镜飞。
珠翠绮罗纷照耀，吴讴越吹相因依。
明年倘若莲花发，荡子关山莫更违。